钦定古今图书集成/理学汇编/文学典/第164卷 > 《徐师曾文体明辩》 > 《答李诚之》前人
## 钦定古今图书集成/理学汇编/文学典/第164卷 > 《徐师曾文体明辩》 > 《答李诚之》前人

昨蒙不鄙，俾撰《先正文集后序》，自知不文不足以副
厚意。顾以先契之重，乡往之深，且欲托此以少见尊
奖节义、别嫌明微之意，以是不敢力辞，而辄草定其
说，以求商订，区区之心，盖未敢自以为是也。所欲更
定尊复“明辟”四字，刊去繁冗，著语精切，前辈所谓“自
有稳字”，正此谓也。玩味叹服，不能自已。但平贼之功，
“虽由外济”之语，乃是区区鄙意，分功纪实，以息争论
之微指。朱丞相所记当时之事，非不详明，正以欲专
其功，而反诋吕、张为败事。又其后深诋李、赵诸公，诬
谤已甚，故读者往往心非而鼻笑之，并与其可信者
而不信之也。愿熟思之，恐不可改。如何。